CELEX: C2005/093/68
Language: fi
Date: 2005-04-16 00:00:00
Title: Asia T-48/05: Yves Franchet'n ja Daniel Bykin 28.1.2005 Euroopan yhteisöjen komissiota vastaan nostama kanne

16.4.2005   
            
            
               FI
            
            
               Euroopan unionin virallinen lehti
            
            
               C 93/36
            
         Yves Franchet'n ja Daniel Bykin 28.1.2005 Euroopan yhteisöjen komissiota vastaan nostama kanne
   (Asia T-48/05)
   (2005/C 93/68)
   Oikeudenkäyntikieli: ranska
   Yves Franchet, kotipaikka Nizza (Ranska), ja Daniel Byk, kotipaikka Luxemburg, ovat nostaneet 28.1.2005 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajien edustajina ovat asianajajat Georges Vandersanden ja Laure Levi.
   Kantajat vaativat, että ensimmäisen oikeusasteen tuomioistuin:
   
               —
            
            
               velvoittaa komission korvaamaan virheellisen menettelyn vuoksi kantajille aiheutuneena aineellisena ja aineettomana vahinkona alustavasti arvioituna kohtuulliseksi katsottavat miljoona euroa;
            
         
               —
            
            
               velvoittaa komission korvaamaan kaikki oikeudenkäyntikulut.
            
         Oikeudelliset perusteet ja pääasialliset perustelut
   OLAF on syyttänyt kantajia siitä, että he ovat syyllistyneet Eurostatia koskevien tiettyjen asiakirjojen hallinnointiin liittyviin rikoksiin. Kantajat katsovat, että toimet, joihin komissio on sen jälkeen ryhtynyt, ovat sisältäneet luonteeltaan menettelyllisiä virheitä ja niillä on loukattu kantajien perusoikeuksia.
   Kantajien mukaan OLAF menetteli virheellisesti siirtäessään syyteasiakirjat Ranskan ja Luxemburgin oikeusviranomaisille ilman, että se ilmoitti asiasta kantajille tai komissiolle, loukkasi luottamuksellisuutta koskevaa periaatetta, ei noudattanut syyttömyysolettamaa, loukkasi hyvän hallinnon periaatetta, rikkoi asetuksen 1073/1999 (1) 9 artiklaa, loukkasi oikeutta tulla kuulluksi ja laiminlöi perusteluvelvollisuutta. Kantajat nojautuvat lisäksi OLAF:n vastustukseen antaa kantajille oikeus tutustua tiettyihin asiakirjoihin ja väittävät lopuksi, että OLAF ei käsitellyt asioita kohtuullisen ajan kuluessa ja että se rikkoi asetuksen 1073/1999 6 ja 11 artiklaa.
   Kantajat väittävät myös, että komissio menetteli virheellisesti jättäessään takaamatta luottamuksellisuuden ja loukatessaan perusoikeuksia, erityisesti puolustautumisoikeuksia ja syyttömyysolettaman periaatetta. Kantajat moittivat lisäksi komissiota siitä, että se on käyttäytynyt ristiriitaisesti ja moninkertaistanut menettelyjä, loukannut hyvän hallinnon periaatetta ja lopuksi evännyt oikeuden tutustua komission hallussa oleviin OLAF:n asiakirjoihin.
   Kantajat väittävät, että näistä virheistä on aiheutunut heille aineetonta ja aineellista vahinkoa.
   
      (1)  Euroopan petostentorjuntaviraston (OLAF) tutkimuksista 25 päivänä toukokuuta annettu Euroopan parlamentin ja neuvoston asetus (EY) N:o 1073/1999 (EYVL L 136, s. 1).